Diari Oficial de la Generalitat Valenciana


Sumari del DOGV 5291, del 29-06-2006 (2006/7736)

DECRET 91/2006, de 23 de juny, del Consell, sobre aplicació de la condicionalitat en relació amb les ajudes directes en el marc de la Política Agrícola Comuna en l'àmbit de la Comunitat Valenciana.
-----------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2006/06/23/91/dof/vci/html**

### Dades del document

Número de DOGV
:   5291

Data del DOGV
:   29-06-2006

Secció del DOGV
:   I. DISPOSICIONS GENERALS

Número del document
:   2006/7736


Data del document
:   23-06-2006

Organisme emissor
:   Conselleria d'Agricultura, Pesca i Alimentació

Tipus de document
:   Decret

Anàlisi jurídica

 Descriptors 

:   * protecció del medi ambient
    * ajuda a l'agricultura
    * norma de qualitat
    * suport econòmic
    * política agrària regional
    * agricultor
    * contaminació d'origen agrícola
    * legislació

DECRET 91/2006, de 23 de juny, del Consell, sobre aplicació de la condicionalitat en relació amb les ajudes directes en el marc de la Política Agrícola Comuna en l'àmbit de la Comunitat Valenciana. [2006/7736]  
L'evolució de la política agrícola comuna (d'ara endavant, PAC) reflectix la sensibilització creixent per part de la societat cap a un model d'agricultura europeu que integre progressivament els principis del desenrotllament sostenible en el marc de l'activitat agrària de la Unió Europea.  
La Unió Europea s'ha proposat com a objectiu aconseguir un just equilibri entre la producció agrícola competitiva i el respecte de la naturalesa i el medi ambient. El procés d'integració es basa en la introducció de mesures dirigides a la compatibilitat de l'agricultura i el medi ambient, i comporta la ferma resolució d'aconseguir la coherència entre la política ambiental i l'agrícola.  
Davall estos principis, l'Agenda 2000 consagrà el denominat Principi d'Ecocondicionalitat, que significava l'obligació de complir amb determinats requisits mediambientals en les pràctiques agràries i de condicionar el pagament de les ajudes directes de la PAC a l'observança dels esmentats requisits, i el reflex normatiu de què s'establix en el Reglament (CE) 1259/1999, del Consell, de 17 de maig de 1999, pel qual s'establixen les disposicions comunes aplicables als règims d'ajuda directa en el marc de la PAC.  
El nou escenari sorgit de la reforma de la PAC, al juny de 2003, va suposar un aprofundiment en el concepte d'ecocondicionalitat per mitjà de l'encuny d'un nou concepte, el de la condicionalitat, que inclou no només les bones condicions agràries i mediambientals sinó que incorpora també els denominats requisits legals de gestió.   
El Reglament (CE) número 1782/2003, del Consell, de 29 de setembre de 2003, pel qual s'establixen les disposicions comunes aplicables als règims d'ajuda directa en el marc de la PAC, és el que establix l'anomenat Principi de la Condicionalitat de les Ajudes, i introduïx l'obligació dels agricultors i ramaders que reben pagaments directes de complir amb els requisits legals de gestió esmentats en el seu annex III (normes bàsiques en matèria de medi ambient, seguretat alimentària, salut i benestar animal), de conformitat amb el calendari establit en l'esmentat annex, i amb les bones condicions agràries i mediambientals enunciades en el seu annex IV.  
L'esmentat reglament deroga el Reglament (CE) 1259/1999, del Consell, de 17 de maig de 1999, a excepció de determinades disposicions en què s'establixen règims facultatius i temporals específics, i obliga els Estats membres a definir els requisits mínims de les bones condicions agràries i mediambientals i a proporcionar als agricultors la llista dels requisits legals de gestió que hauran de respectar.  
El reglament preveu, així mateix, un règim de reduccions i exclusions dels pagaments directes per incompliment de les obligacions en matèria de condicionalitat, la finalitat del qual no és una altra que incentivar els agricultors en el compliment dels principis de desenrotllament sostenible hui presents en totes les polítiques comunitàries.  
L'esmentat règim de reduccions i exclusions, així com les bases del sistema de control de la condicionalitat, han sigut concretades en el Reglament (CE) número 796/2004, de la Comissió, de 21 d'abril de 2004, pel qual s'establixen disposicions per a l'aplicació de la condicionalitat, la modulació i el sistema integrat de gestió i control previstos en el Reglament (CE) número 1782/2003, del Consell, de 29 de setembre de 2003.  
Els Reglaments número 1782/2003 i número 796/2004 han sigut objecte de desplegament en l'àmbit nacional pel Reial Decret 2352/2004, de 23 de desembre, sobre l'aplicació de la condicionalitat en relació amb les ajudes directes en el marc de la política agrícola comuna. L'esmentat reial decret establix un conjunt de bones pràctiques agràries amb un mínim nivell d'exigències en tot el territori nacional i relaciona les normes generals bàsiques a les quals la reglamentació comunitària es referix com a requisits legals de gestió.  
D'altra banda, la norma estatal establix que el Fons Espanyol de Garantia Agrària serà l'autoritat nacional encarregada del sistema de control de la condicionalitat i que els òrgans competents de les comunitats autònomes, com a autoritats responsables en el seu àmbit territorial propi de les activitats de control, designaran els corresponents òrgans encarregats del control de la condicionalitat.  
En vista de tot l'anterior, resulta per tant necessari dictar per a l'àmbit de la Comunitat Valenciana la normativa de desplegament que establisca els requisits legals de gestió i les bones condicions agràries i mediambientals que en l'àmbit de la Comunitat Valenciana hauran de complir els agricultors que reben pagaments directes, d'acord amb els règims d'ajuda inclosos en l'àmbit d'aplicació del Reglament (CE) número 1782/2003, del Consell, de 29 de setembre de 2003. I, així mateix, determine els òrgans competents per a realitzar les activitats relacionades amb el control del compliment dels requisits de la condicionalitat.  
En la tramitació del present decret, i en compliment dels tràmits procedimentals previstos en l'article 49 bis de la Llei de Govern Valencià, s'han efectuat les preceptives consultes a les organitzacions, entitats i associacions amb interessos afectats pel contingut del present decret.   
En virtut d'això, a proposta del conseller d'Agricultura, Pesca i Alimentació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió de 23 de juny de 2006,  
DECRETE  
CAPÍTOL I  
Disposicions generals  
Article 1. Objecte i àmbit d'aplicació  
1. El present decret té com a objecte determinar en l'àmbit de la Comunitat Valenciana:  
a) Els requisits legals de gestió i les bones condicions agràries i mediambientals que hauran de complir els agricultors d'acord amb la condicionalitat de les ajudes directes en el marc de la política agrària comuna, de conformitat amb el que establix el Reglament (CE) número 1782/2003, del Consell, de 29 de setembre de 2003, pel qual s'establixen disposicions comunes aplicables als règims d'ajuda directa en el marc de la política agrícola comuna, i en el Reial Decret 2352/2004, de 23 de desembre, sobre l'aplicació de la condicionalitat en relació amb les ajudes directes en el marc de la política agrícola comuna.  
b) El sistema de control de la condicionalitat i el règim de deduccions i exclusions dels pagaments directes per incompliment de les obligacions en matèria de condicionalitat.  
2. Les disposicions contingudes en el present decret s'aplicaran a tot agricultor l'explotació del qual, tota o en part, estiga ubicada en el territori de la Comunitat Valenciana i que reba pagaments directes d'acord amb algun dels règims d'ajuda inclosos en l'annex I del Reglament (CE) número 1782/2003, del Consell, de 29 de setembre de 2003.   
Article 2. Definicions  
Als efectes del present decret, s'aplicaran les definicions en el contingudes en el Reglament (CE) número 1782/2003, del Consell, de 29 de setembre de 2003, i en el Reglament (CE) número 796/2004, de la Comissió, de 21 d'abril de 2004, així com en el Reial Decret 2352/2004, de 23 de desembre.  
CAPÍTOL II  
Requisits i condicions de les ajudes  
Article 3. Requisits legals de gestió  
Els agricultors i ramaders que reben pagaments directes estaran subjectes, com a requisit per a percebre l'import íntegre de les ajudes directes que hagen sol·licitat, al compliment dels requisits legals de gestió, d'acord amb allò que preveu l'annex I del present decret.  
Article 4. Bones condicions agràries i mediambientals  
Els productors que reben pagaments directes estaran subjectes al compliment de les bones condicions agràries i mediambientals contingudes en l'annex II d'este decret.   
Article 5. Pastures permanents  
1. La superfície total de pastures a la Comunitat Valenciana no podrà patir una reducció significativa en relació amb els marges de reducció anuals admissibles respecte de la proporció de referència per a l'any 2003, de conformitat amb el que preveu l'article 5 del Reglament (CE) número 1782/2003, del Consell, de 29 de setembre de 2003, i en l'article 3 del Reglament (CE) número 796/2004, de la Comissió, de 21 d'abril de 2004.  
2. Amb la finalitat de complir amb l'exigència establida en l'apartat anterior, tot agricultor o ramader titular de superfícies dedicades a pastures permanents haurà de complir les exigències previstes per la normativa comunitària, així com les que establisca, si escau, la Conselleria d'Agricultura, Pesca i Alimentació amb l'objecte de previndre que la superfície total de pastures permanents no patisca una reducció significativa d'acord amb el que preveu l'article 5 del Reglament (CE) número 1782/2003, del Consell, de 29 de setembre de 2003, i l'article 3 del Reglament (CE) número 796/2004, de la Comissió, de 21 d'abril de 2004, en el qual es regulen els marges de reducció anuals admissibles respecte de la proporció de referència per a l'any 2003.  
3. Quan es produïsca una disminució de la superfície total de pastures permanents a la Comunitat Valenciana, que supose un ultrapassament dels marges establits en l'apartat anterior, la Conselleria d'Agricultura, Pesca i Alimentació, amb la finalitat de recuperar la superfície de pastures disminuïda, podrà establir les següents obligacions de caràcter individual:  
a) Subjectar a autorització tota disminució de la superfície de pastures permanents.  
b) Prohibir i, si escau, imposar l'obligació de restablir la superfície de pastures disminuïda.  
CAPÍTOL III  
Sistemes de control i reducció o revocació de les ajudes  
Article 6. Òrgans de control  
1. En l'àmbit de la Comunitat Valenciana l'organisme pagador dels gastos corresponents a la política agrícola comuna a la Comunitat Valenciana serà l'autoritat responsable del control de la condicionalitat.  
2. El control de l'observança dels requisits legals de gestió, així com del compliment de les bones condicions agràries i mediambientals, en relació amb les ajudes directes en el marc de la política agrària comuna, es realitzarà pels òrgans de la Conselleria d'Agricultura, Pesca i Alimentació que tinguen encomanada la gestió de les línies d'ajudes incloses en l'àmbit d'aplicació de la condicionalitat, de conformitat amb el que disposa el present decret.  
Article 7. Controls   
1. El control i seguiment del compliment de la condicionalitat es durà a terme per mitjà dels corresponents controls sobre el terreny, de conformitat amb les directrius establides en el Pla Anual de Control de la Comunitat Valenciana.  
El Pla Anual de Control de la Comunitat Valenciana s'ajustarà als criteris generals del Pla Nacional, als criteris especificats en el Reglament (CE) 796/2004, de la Comissió, de 21 d'abril de 2004, i a les normes de l'article 7 del Reial Decret 2352/2004, de 23 de desembre.  
Així mateix, es podran realitzar aquells controls administratius que permeten detectar possibles incompliments de la condicionalitat.  
2. La detecció d'incompliments podrà ser advertida, de la mateixa manera, per altres autoritats en l'exercici de les seues competències, i han de comunicar-los en estos casos a la Conselleria d'Agricultura, Pesca i Alimentació, a l'efecte de la tramitació del corresponent expedient de reducció o exclusió del pagament.  
3. Els controls sobre el terreny efectuats, ja siga amb motiu del seguiment dels incompliments denunciats o com a resultat de les inspeccions derivades de la mostra seleccionada, s'hauran de reflectir en un informe de control que alçarà el funcionari que realitze la inspecció corresponent.  
El contingut de l'esmentat informe s'ajustarà al que disposa l'article 48 i 65 del Reglament (CE) número 796/2004, i s'haurà de comunicar a l'òrgan gestor de l'ajuda a l'efecte de constatar el compliment o incompliment dels distints àmbits de la condicionalitat que se li apliquen i, si escau, de la quantia de la reducció corresponent.  
Article 8. Reducció o exclusió del benefici dels pagaments directes. Principis generals i procediment  
1. Quan no es respecten les bones condicions agràries i mediambientals o els requisits legals de gestió com a conseqüència d'una acció o omissió directament atribuïble a l'agricultor, l'import total dels pagaments directes a abonar l'any natural en què es produïsca l'incompliment es reduirà o anul·larà d'acord amb el que disposen els articles 66, 67, 68 i 71 i concordants del Reglament (CE) número 796/2004, de la Comissió, de 21 d'abril de 2004.  
2. L'acció o omissió de què es tracte serà directament atribuïble a l'agricultor concret que haja incorregut en l'incompliment, i que, en el moment de la determinació de l'esmentat incompliment, estiga a càrrec de l'explotació, zona o unitat de producció vegetal o animal corresponent.  
En el cas que l'explotació, zona o unitat de producció vegetal o animal corresponent s'haja cedit a un agricultor, després que haja començat a produir-se l'incompliment, el cessionari es considerarà igualment responsable si manté l'incompliment, sempre que haja pogut detectar-lo o acabar amb este.  
3. Als efectes de l'aplicació de les reduccions corresponents, els incompliments es consideraran determinats si es detecten com a resultat dels controls realitzats o després d'haver-los posat en coneixement de l'autoritat de control per qualsevol altre mitjà.  
4. Quan de la inspecció realitzada resulten derivats incompliments dels requisits de la condicionalitat, l'òrgan gestor de l'ajuda haurà de comunicar a l'agricultor tot incompliment observat, concedint-li un termini de 10 dies perquè formule les al·legacions que estime pertinents.  
5. La proposta de resolució definitiva de l'expedient de concessió d'ajuda corresponent es pronunciarà sobre l'incompliment de les bones condicions agràries i mediambientals o dels requisits legals de gestió establits en el present decret i, en cas de declarar l'incompliment, establirà la corresponent reducció o exclusió de l'import del pagament d'acord amb el que preveu l'article següent, sense perjuí de les sancions administratives que puguen ser imposades per l'autoritat competent com a resultat dels fets constatats.  
6. Quan el control de l'observança dels requisits de la condicionalitat es realitze després de l'atorgament del pagament de l'ajuda corresponent, l'òrgan de control incoarà i instruirà expedient administratiu, de conformitat amb el que preveu la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, amb la finalitat de determinar l'existència o inexistència d'incompliment.  
En cas de declarar l'incompliment, la proposta de resolució establirà el percentatge de reducció aplicable de conformitat amb les determinacions previstes en l'article següent, i el reemborsament o compensació pel responsable de la quantitat reduïda d'acord amb el que establix l'article 11 del present decret.  
Article 9. Aplicació de reduccions   
1. Quan l'incompliment determinat es dega a negligència del productor s'aplicarà una reducció de l'import global dels pagaments directes d'un 3% sobre l'esmentat import.  
No obstant, es podrà reduir l'esmentat percentatge fins a l'1% o augmentar-se fins al 5% en funció de la gravetat, abast, persistència o repetició de l'incompliment i de l'avaluació que dels esmentats criteris continga l'acta de control corresponent.  
2. Quan s'haja determinat més d'un cas d'incompliment en relació amb diversos actes o normes del mateix àmbit d'aplicació de la condicionalitat, estos es consideraran, a l'efecte de la fixació del percentatge de reducció, com un únic incompliment.  
Quan s'haja determinat més d'un cas d'incompliment en relació amb diversos àmbits d'aplicació de la condicionalitat, el percentatge de reducció establit en l'apartat 1 s'aplicarà per separat a cada un dels incompliments, procedint-se a sumar els percentatges resultants de les reduccions, sense que la reducció màxima puga excedir el 5% de l'import global.  
3. Quan es descobrisquen incompliments repetits, el percentatge fixat en l'apartat 1 en relació amb el primer incompliment es multiplicarà per tres si es tracta d'una primera repetició.  
En cas de més repeticions, el factor de multiplicació de tres s'aplicarà cada vegada al resultat de la reducció fixada en relació amb l'incompliment repetit anterior, sense que, en cap cas, la reducció màxima puga excedir el 15% de l'import global dels pagaments directes.   
4. Aconseguit el percentatge màxim del 15%, s'informarà l'agricultor corresponent del fet que, si es tornara a comprovar el mateix incompliment, es consideraria que ha actuat de forma intencionada. Si després de l'esmentada advertència es comprovara un nou incompliment, el percentatge de reducció aplicable a l'import global serà l'equivalent a multiplicar per tres el resultat de la multiplicació anterior, abans que s'haja aplicat el límit del 15%.  
5. Si es comprova un incompliment reiterat junt amb un altre incompliment, o un altre incompliment reiterat, se sumaran els percentatges de reducció sense que la reducció màxima puga excedir el 15% de l'import global dels pagaments directes.  
6. En el cas que l'incompliment detectat haja sigut comés de forma intencionada, la reducció de l'import global dels pagaments directes serà del 20% de l'esmentat import global.  
No obstant, es podrà reduir l'esmentat percentatge fins a un mínim del 15% o augmentar-se fins al 100% en funció de la gravetat, abast, persistència o repetició de l'incompliment i amb l'avaluació que dels esmentats criteris es reflectisca en l'acta de control corresponent.  
7. Quan l'incompliment intencional es referisca a un règim d'ajuda concret, el productor quedarà exclòs de l'esmentat règim d'ajuda durant l'any civil corresponent.  
En cas d'abast, gravetat o persistència extremes, o que es detecten incompliments intencionats repetits, l'agricultor quedarà exclòs del règim d'ajuda corresponent també en el següent any civil.  
Article 10. Àmbits d'aplicació de la condicionalitat  
Per efecte de les reduccions previstes en l'article anterior, els àmbits d'aplicació de la condicionalitat són:   
a) Àmbit I. Bones condicions agràries i mediambientals definides en l'annex II.  
b) Àmbit II. Requisits legals mediambientals definits en l'annex I.  
c) Àmbit III. Requisits legals de salut pública definits en l'annex I.  
d) Àmbit IV. Condicions de benestar animal definides en l'annex I.  
Article 11. Modalitats de reducció de l'ajuda  
La reducció de les ajudes es podrà realitzar per mitjà d'alguna de les modalitats següents:   
a) Retenció de l'import de la reducció en el moment del pagament de l'ajuda.  
b) Compensació amb les bestretes o pagaments d'ajudes que perceba l'interessat a càrrec de la Secció Garantia del FEOGA o al fons que el substituïsca, quan la resolució d'incompliment es produïsca després del pagament de l'ajuda.  
c) Reemborsament pel responsable de la quantitat reduïda. Quan este no es realitze en el termini de pagament en període voluntari, s'afegiran els interessos produïts des del temps transcorregut entre la notificació de l'obligació de reemborsament i el reemborsament efectiu de la reducció, i serà l'interés de demora aplicable l'interés legal dels diners incrementats en un 25% o un altre percentatge legalment establit. L'incompliment del termini de devolució voluntària donarà lloc, si escau, a l'execució forçosa d'esta conforme a les normes establides en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 12. Aplicació dels imports retinguts  
1. Els imports de les retencions efectuades per incompliments de la condicionalitat s'abonaran, de conformitat amb el que preveu l'article 9 del Reglament (CE) número 1782/2003, del Consell, de 29 de setembre de 2003, a la Secció Garantia del FEOGA, o al fons que el substituïsca.   
2. Els imports retinguts es mantindran en comptes específics obertes per l'organisme pagador.  
3. La comptabilització haurà de permetre identificar la procedència dels fons retinguts, així com el beneficiari i la línia o línies d'ajuda afectades.  
4. El 25% dels imports retinguts per incompliments de la condicionalitat correspondrà a la Comunitat Valenciana, de conformitat amb el que preveu l'article 9 del Reial Decret 2352/2004, de 23 de desembre, i es destinarà com a finançament addicional a programes finançats a càrrec de la Secció Garantia del FEOGA o al fons que el substituïsca.   
Article 13. Coordinació i comunicacions al FEGA  
La Subsecretaria de la Conselleria d'Agricultura, Pesca i Alimentació remetrà al Fons Espanyol de Garantia Agrícola (FEGA) la informació prevista en l'article 76 del Reglament (CE) número 796/2004, de la Comissió, de 21 d'abril de 2004, en els terminis establits en a l'article 10 del Reial Decret 2352/2004, de 23 de desembre.  
DISPOSICIONS TRANSITÒRIES  
Primera. Aplicació dels apartats I i II de l'annex I  
Les determinacions establides en l'annex I del present decret relatives a qüestions veterinàries i fitosanitàries, seguretat alimentària i notificació de malalties són aplicables a partir de l'1 de gener de 2006.  
Segona. Aplicació de l'apartat III de l'annex I  
Les determinacions establides en l'annex I del present decret relatives a condicions de benestar animal seran aplicables a partir de l'1 de gener de 2007.  
DISPOSICIÓ DEROGATÒRIA  
Queda derogada l'Orde de 7 d'abril de 2004, de la Conselleria d'Agricultura, Pesca i Alimentació, per la qual es van fixar els requisits agroambientals per a la percepció d'ajudes directes en el marc de la Política Agrícola Comuna.   
DISPOSICIONS FINALS  
Primera. Habilitació reglamentària  
S'autoritza la Conselleria d'Agricultura, Pesca i Alimentació per a dictar les disposicions i resolucions necessàries per a desplegar el que disposa el present decret.   
Segona. Entrada en vigor  
El present decret entrarà en vigor l'endemà de la publicació en el Diari Oficial de la Generalitat.  
València, 23 de juny de 2006  
El president de la Generalitat,  
FRANCISCO CAMPS ORTIZ  
El conseller d'Agricultura, Pesca i Alimentació,  
JUAN GABRIEL COTINO FERRER  
ANNEX I  
Requisits legals de gestió  
Els requisits legals de gestió que cal observar en l'exercici de l'activitat agrària al territori de la Comunitat Valenciana, d'acord amb allò que s'establix en l'annex III del Reglament (CE) núm. 1782/2003, del Consell, de 29 de setembre de 2003, i en l'annex del Reial Decret 2352/2004, de 23 de desembre, són els següents:   
I. Requisits legals mediambientals:  
1. Conservació de les aus silvestres  
. Respectar els períodes de nidificació d'aus i no realitzar pràctiques agràries que puguen pertorbar a les aus silvestres durant els períodes de reproducció i cria que si és el cas determine la conselleria competent en matèria de medi ambient.  
. A terrenys ubicats en Zona Especial de Protecció per a les Aus (ZEPA), no danyar els elements estructurals naturals del terreny (marges, ribassos, etc.), especialment els relacionats amb la xarxa fluvial i de canals, excepte els derivats d'actuacions que compten amb la corresponent avaluació dels seus efectes ambientals, de conformitat amb el que s'establix en la normativa vigent.  
. Tot agricultor o ramader la terra o l'explotació del qual es trobe ubicada en una Zona Especial de Protecció per a les Aus (ZEPA) haurà de complir les disposicions del marc de les mesures de conservació que, si és el cas, determine l'autoritat mediambiental competent. En cas de coincidència entre estes i els espais naturals protegits declarats de conformitat amb allò que es preveu en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, que compten amb el corresponent instrument d'ordenació ambiental en vigor, s'aplicaran les directrius i determinacions d'estos plans.  
2. Conservació dels hàbitats naturals i de la fauna i la flora silvestre   
. Aquelles actuacions en explotacions agràries, ubicades a Llocs d'Importància Comunitària (LIC) o Zones d'Especial Conservació (ZEC), que impliquen moviments de terra, suposen una alteració dels elements naturals del terreny, o representen, en cultius llenyosos, l'eliminació definitiva de mes del 50% dels peus de parcel·la, necessitaran una avaluació ambiental dels seus efectes, de conformitat amb allò que es preveu en la legislació corresponent.  
. Tot agricultor o ramader la terra o l'explotació del qual es trobe ubicada a Llocs d'Importància Comunitària (LIC) o Zones d'Especial Conservació (ZEC) haurà de complir amb les disposicions del marc de les mesures de conservació que, si és el cas, determine l'autoritat mediambiental competent. En cas de coincidència entre estes i els espais naturals protegits declarats de conformitat amb allò que es preveu en la Llei 11/1994, de 27 de desembre, de la Generalitat, d'Espais Naturals Protegits de la Comunitat Valenciana, que compten amb el corresponent instrument d'ordenació ambiental en vigor, s'aplicaran les directrius i determinacions d'estos plans.  
3. Protecció de les aigües subterrànies contra la contaminació  
. Queda prohibit l'abocament a llits públics de productes fitosanitaris, derivats de neteja d'envasos o de la maquinària d'utilització dels dits productes.  
. No abandonar al camp els materials residuals de l'activitat agrícola i ramadera com ara sacs, bosses de plàstic, envasos, embalatges, restes de maquinària, olis i lubricants, i residus de productes fitosanitaris. Estos materials hauran de ser recollits i eliminats per un gestor legalment autoritzat per a la gestió d'estos residus, d'acord amb la normativa en vigor.  
. Distribuir els productes fitosanitaris de forma uniforme a tota la zona tractada, ajustar la velocitat d'avanç i el cabal d'eixida per les embocadures i evitar el degoteig de líquid al sòl.  
4. Utilització dels llots de depuradora en l'agricultura  
. Només podran ser utilitzats en l'activitat agrària els llots tractats.  
. Tota partida de llots tractats destinada a l'activitat agrària haurà d'anar acompanyada amb la documentació expedida pel titular de l'estació depuradora d'aigües residuals, en què quedaran clarament establits el procés de tractament i la composició de la mercaderia, en els termes establits en la legislació corresponent.  
. Tot agricultor usuari de llots tractats haurà d'estar en possessió de la documentació anterior, i estan obligats a facilitar la informació que si és el cas li requerisca l'autoritat competent.  
. En praderies, pastius o altres cultius que puga utilitzar directament el bestiar no es podran aplicar llots tractats dins de les tres setmanes anteriors a la data d'entrada d'aquell.   
. En cultius hortícoles i fructícoles (amb l'excepció dels arbres fruiters) no es podran aplicar llots tractats durant el cicle vegetatiu o en un termini inferior a deu mesos abans de la recol·lecció, ni durant esta quan es tracte de cultius hortícoles o fructícoles amb parts a comercialitzar i consumir en fresc que estiguen en contacte directe amb el sòl.  
5. Protecció de les aigües contra la contaminació produïda per nitrats  
A fi de reduir la contaminació produïda pels nitrats d'origen agrari:  
. Tot agricultor, en el desenrotllament de la seua activitat, tractarà de posar en pràctica les recomanacions establides en el Codi de Bones Pràctiques Agràries de la Comunitat Valenciana per a la protecció de les aigües contra la contaminació produïda pels nitrats d'origen agrari, aprovat per mitjà de l'Orde de 29 de març de 2000, de la Conselleria d'Agricultura, Pesca i Alimentació.  
. Els titulars d'explotacions agrícoles i ramaderes situades a municipis de la Comunitat Valenciana, declarats com a zones vulnerables a la contaminació de les aigües per nitrats procedents de fonts agràries per mitjà del Decret 13/2000, de 25 de gener, del Consell, ampliat per mitjà del Decret 11/2004, de 30 de gener, estan obligats al compliment de les determinacions establides en el Programa d'Actuació sobre les Zones Vulnerables, aprovat mitjançant l'Orde de 3 de juny de 2003, de la Conselleria d'Agricultura, Pesca i Alimentació, per al període 2003-2007.  
II. Requisits de salut pública:  
1. Identificació i registre d'animals  
Els titulars d'explotacions ramaderes en l'àmbit de la Comunitat Valenciana queden subjectes al compliment dels requisits següents:  
. Sol·licitar la seua inscripció en el Registre d'Explotacions Ramaderes de la Comunitat Valenciana, notificar qualsevol canvi en les dades consignades en este i facilitar a les autoritats competents les dades relatives a la seua activitat que estes li requerisquen.  
. Disposar, per a cada explotació, i presentar-lo a requeriment de les autoritats competents, del Llibre d'Explotació Ramadera degudament emplenat i permanentment actualitzat, de manera que reflectisca la informació bàsica sobre la seua titularitat, emplaçament, orientació productiva, infraestructura, censos i actuacions i incidències sanitàries, així com qualsevol altre aspecte que puga establir-se de conformitat amb la normativa vigent.  
. Complir, respecte dels animals de la seua explotació i en les condicions exigides per a cada espècie, l'obligació d'identificar-los, de conformitat amb les normes corresponents.  
. Tot trasllat d'animals procedents d'una explotació ramadera i amb destinació a una altra explotació o unitat productiva de la mateixa explotació, a escorxador o a un mercat, i en qualsevol cas sempre que abandone el seu terme municipal, ha d'haver obtingut i anar acompanyat del preceptiu document de trasllat normalitzat expedit pels servicis veterinaris oficials o per veterinari habilitat a estos efectes, en què en consten les dades bàsiques i el període de validesa establits per la normativa vigent.  
. Conservar, durant un període no inferior a tres anys, la documentació relativa a l'origen, la identificació i la destinació dels animals que haja posseït, transportat, comercialitzat o sacrificat, i mostrar-la a requeriment de les autoritats competents.  
2. Qüestions veterinàries i fitosanitàries  
a) Utilització de productes fitosanitaris  
. Utilitzar exclusivament sobre els cultius els productes fitosanitaris autoritzats per la normativa vigent.  
. Utilitzar adequadament els productes fitosanitaris, i això comporta complir les condicions de la seua autorització indicades a l'etiqueta, respecte a dosis mínimes eficaces i termini de seguretat que cal respectar entre el tractament i la recol·lecció.  
. Complir les determinacions que, si és el cas, s'establisquen en el corresponent programa de vigilància de la utilització correcta de productes fitosanitaris.  
b) Utilització de determinades substàncies d'efecte hormonal i tireostàtic i substàncies b-agonistes en la cria de bestiar  
Observar les prohibicions establides en la normativa vigent en relació amb la utilització de determinades substàncies d'efecte hormonal i tireostàtic i substàncies b-agonistes d'ús en la cria de bestiar.  
c) Prevenció, control i eradicació de determinades encefalopaties espongiformes transmissibles  
Complir les determinacions establides en les normes vigents en matèria de prevenció, lluita, control i eradicació de les encefalopaties espongiformes transmissibles per garantir el control de la malaltia i la protecció d'animals i persones.  
3. Seguretat alimentària  
Complir les determinacions que s'establisquen en el Pla de Seguretat Alimentària de la Comunitat Valenciana vigent o en el que si és el cas s'aprove a l'empara del que es preveu en la Llei 4/2005, de 17 de juny, de la Generalitat, de Salut Pública de la Comunitat Valenciana.  
4. Notificació de malalties  
. Tot ramader estarà obligat a comunicar a l'autoritat competent, de forma immediata i, en tot cas, en la forma i els terminis establits, tots els fogars de què tinga coneixement de malalties de caràcter epizoòtic, o de les que, per la seua especial virulència, extrema gravetat o ràpida difusió, impliquen un perill potencial de contagi per a la població animal, inclosa la domèstica o silvestre, o un risc per a la salut pública o per al medi ambient. En els supòsits en què no s'establisca termini específic en la normativa aplicable, serà de 24 hores com a màxim per a les malalties de declaració obligatòria.  
Tot ramader estarà igualment obligat a comunicar qualsevol procés patològic que, encara que no posseïsca les característiques mencionades, ocasione la sospita de tractar-se d'una malaltia de les incloses en les llistes de malalties de declaració obligatòria.  
III. Condicions de benestar animal:  
Respectar les normes mínimes específiques establides en la normativa vigent sobre protecció d'animals en explotacions ramaderes, relatives a les seues condicions d'estabulació, transport i atencions adequades a les necessitats fisiològiques i etològiques dels animals.  
ANNEX II  
Bones condicions agràries i mediambientals  
Els productors que reben pagaments directes estaran subjectes al compliment de les bones condicions agràries i mediambientals que es detallen:  
1. Condicions exigibles per a evitar l'erosió del sòl  
a) Requisit número 1. Treball en parcel·les amb pendent  
. No llaurar la terra en les superfícies destinades a cultius herbacis en la direcció del pendent, quan el pendent mitjà del recinte cultivat siga superior al 10%.   
. No llaurar la terra en cultius de vinya, oliverar i fruites seques en parcel·les amb pendent mitjà major o igual al 15%, llevat que s'adopten formes de cultiu especials com ara bancals, cultiu en faixes, es practique un treball de conservació o es mantinga una cobertura de vegetació total del sòl. En cas d'existència de bancals serà obligatori evitar qualsevol tipus de labors que afecten l'estructura dels talusos existents.  
. Les disposicions dels paràgrafs anteriors no s'aplicaran en el cas de parcel·les de cultiu de superfície igual o inferior a una hectàrea, en les de forma complexa i quan, per raons de manteniment de l'activitat productiva tradicional, es determinen i autoritzen per la conselleria competent en matèria d'agricultura les tècniques d'agricultura de conservació que es consideren adequades. En tots els supòsits, la implantació del cultiu es farà al més ràpidament possible per evitar que el sòl puga veure's afectat per l'erosió.  
b) Requisit número 2. Cobertura mínima del sòl  
1r. Cultius herbacis:  
. No llaurar la terra en parcel·les que se sembren amb cultius herbacis d'hivern, entre la data de recol·lecció i l'1 de setembre, data que s'establix com a referència a l'inici de la presembra.  
. No obstant això, per afavorir la implantació de la coberta vegetal amb cultius herbacis i per raons agronòmiques, climàtiques i de tipologies de sòl, es podran establir a certes zones dates d'inici de les labors de presembra més adaptades a les condicions locals, així com tècniques adequades de treball.  
2n. Cultius llenyosos:  
. Mantindre una coberta vegetal en els caminals transversals a la línia de màxima de pendent, en el cas que es mantinga el sòl nu en els redols de les oliveres per mitjà de l'aplicació d'herbicides.  
. No arrancar cap peu de la resta de cultius llenyosos de secà situats a parcel·les de pendent igual o superior al 15% en aquelles zones en què així s'establisca, i respectar les normes destinades a la seua reconversió cultural i varietal i als canvis de cultiu o aprofitament.  
3r. Terres de guaret, de retirada i no cultivades:  
. A fi de minimitzar els riscs d'erosió, d'aparició d'incendis, males herbes, plagues i malalties, conservar el perfil salí del sòl, la seua capacitat productiva i afavorir l'increment de la biodiversitat, a les terres de cultiu dedicades al guaret, incloses les de retirada obligatòria i voluntària, es realitzarà opcionalment tal pràctica, per mitjà de qualsevol dels mètodes següents:  
. Pràctiques tradicionals de cultiu.   
. Pràctiques de mínim treball.  
. Manteniment de coberta vegetal adequada espontània o sembra d'espècies millorants.  
Les aplicacions d'herbicides autoritzats seran efectuades amb els que siguen de baixa perillositat i sense efecte residual.   
. Les terres diferents de les anteriors, no cultivades, no destinades al pasturatge ni utilitzades per a activar els drets de retirada hauran de complir les mateixes condicions de manteniment exigides per al guaret, si bé, en este cas, no s'hi podran aplicar herbicides. Per contra, podran realitzar-se les labors de manteniment que siguen necessàries per a l'eliminació de males herbes i de vegetació invasora arbustiva i arbòria.   
. De forma alternativa a les pràctiques anteriorment assenyalades, es podrà incorporar una quantitat màxima de 20 t/ha. de fems o 40 m³/ha. de purí en un període de 3 anys complint, a les zones vulnerables a la contaminació per nitrats procedents de fonts agràries, allò que es preveu en el Codi de Bones Pràctiques Agràries de la Comunitat Valenciana per a la protecció de les aigües contra la contaminació produïda pels nitrats d'origen agrari, aprovat per mitjà de l'Orde de 29 de març de 2000, de la Conselleria d'Agricultura, Pesca i Alimentació, així com les determinacions establides en el corresponent Programa d'Actuació sobre les Zones Vulnerables a la contaminació de les aigües per nitrats procedents de fonts agràries, aprovat per mitjà de l'Orde de 3 de juny de 2003, de la Conselleria d'Agricultura, Pesca i Alimentació. El control de les males herbes es farà d'acord amb els criteris anteriorment exposats per a cada tipus de terres.  
4t. Àrees amb elevat risc d'erosió:  
En àrees amb elevat risc d'erosió s'hauran de respectar les restriccions, les pautes de rotació de cultius i tipus de coberta vegetal que, si és el cas, establisca la conselleria competent en matèria de medi ambient, per evitar la degradació i la pèrdua de sòls i hàbitats naturals.  
c) Requisit número 3. Manteniment de terrasses de retenció  
Mantindre les terrasses de retenció en bon estat de conservació, amb la seua capacitat de drenatge, així com els ribassos i cavallons existents, evitant els aterraments i solsides i, molt especialment, l'aparició de xaragalls, i reparar-los o prendre les mesures necessàries, en cada cas.   
2. Condicions de conservació de la matèria orgànica del sòl  
a) Requisit número 1. Crema de restolls  
No podran cremar-se els restolls, excepte quan esta pràctica estiga aconsellada per raons fitosanitàries i siga autoritzada per l'autoritat competent.  
La crema, que haurà de ser autoritzada, estarà condicionada al compliment de les normes establides en matèria de prevenció d'incendis i, en particular, les relatives a l'amplària mínima de la franja perimetral quan els terrenys limiten amb terrenys forestals.  
b) Requisit número 2. Eliminació de restes de collita i restes de poda   
S'aconsella la incorporació al terreny de les restes de collita de cultius herbacis i dels de poda de cultius llenyosos, o la seua utilització per a l'elaboració de compost.   
3. Condicions exigibles per evitar la compactació i mantindre l'estructura dels sòls   
a) Requisit número 1. Treball en sòls saturats o entollats  
. En sòls saturats o entollats .excepte arrossars., o amb neu, no podrà realitzar-se el treball ni passar o permetre el pas de vehicles sobre el terreny, excepte aquells casos considerats necessaris per l'autoritat competent.   
. A l'efecte, es consideren casos de necessitat els relacionats amb les operacions de recol·lecció de collites, adobament de cobertora, de tractaments fitosanitaris, de maneig i subministrament d'alimentació al bestiar que coincidisquen amb èpoques de pluja. En estos supòsits, la presència d'empremtes de rodament de vehicles de més de 15 cm. de profunditat no superarà el 25 per cent de la superfície de la parcel·la per al cas de recol·lecció de collites i el 10% en la resta d'activitats.  
4. Condicions exigibles per a garantir un manteniment mínim de les superfícies agrícoles  
a) Requisit número 1. Protecció de les pastures permanents  
. No cremar ni rompre les pastures permanents, excepte quan esta pràctica es realitze per a labors de regeneració de la vegetació, per a la qual caldrà l'autorització prèvia de l'autoritat competent. En tot cas, serà obligatòria l'adopció de mesures destinades a la protecció de l'arbratge en la zona de la crema i el seu entorn.   
. Les superfícies de pastures permanents hauran de mantindre's en condicions adequades, evitar la seua degradació i la seua invasió per matoll. Per a això, l'agricultor podrà optar entre mantindre un nivell mínim de càrrega ramadera efectiva que serà sempre igual o superior a 0,1 UBM/ha., o, si no s'arriba a este nivell mínim de càrrega ramadera, realitzar labors de manteniment adequades que eviten la seua degradació.  
b) Requisit número 2. Prevenció de la invasió de vegetació espontània  
. Netejar els cultius atapeïts o invadits per vegetació espontània no desitjada com ara esbarzer o semblants. La conselleria competent en matèria de medi ambient determinarà, per a cada zona geogràfica, el cicle temporal i la llista d'espècies vegetals que cal eliminar.  
. Esta obligació quedarà sense efecte únicament en aquelles campanyes excepcionals en què, com a conseqüència de condicions meteorològiques adverses, haja resultat impossible procedir a la seua eliminació.  
c) Requisit número 3. Manteniment d'oliverars en bon estat vegetatiu  
. Realitzar les pràctiques agronòmiques necessàries per garantir el manteniment dels oliverars en bon estat vegetatiu.  
. No arrancar oliveres, excepte en aquelles zones que s'establisquen a l'efecte de la seua reconversió cultural i varietal, i per als canvis de cultiu o aprofitament, d'acord amb la normativa vigent.  
5. Condicions exigibles per evitar el deteriorament dels hàbitats  
a) Requisit número 1. Manteniment de l'estructura del terreny  
Mantindre les particularitats i característiques topogràfiques dels terrenys, com ara límits i altres elements estructurals, dels quals no es podrà efectuar cap alteració significativa sense la corresponent autorització de l'autoritat competent.  
S'exceptuen d'esta obligació la construcció de parades per a la recol·lecció de rambles, xaragalls i bancals, així com operacions de refinament de terres que es realitzen en aquelles parcel·les que s'hagen de dedicar al cultiu de l'arròs i altres cultius de regadiu.  
b) Requisit número 2. Aigua i reg  
. Efectuar les pràctiques de reg d'acord amb la normativa vigent en matèria de concessions d'aigua i delimitació i condicions d'ús establides pels organismes o les administracions hidràuliques competents.  
. En el cas de superfícies de regadiu que utilitzen cabals que procedisquen d'aqüífers legalment declarats com a sobreexplotats, l'agricultor haurà d'acreditar el seu dret per mitjà de l'autorització expedida per l'administració hidràulica competent.  
. Els titulars de concessions administratives d'aigües i tots els que, per qualsevol títol, tinguen dret al seu ús privatiu estaran obligats a instal·lar i mantindre els sistemes de mesurament d'aigua de reg establits pels organismes de conca respectius, de manera que garantisquen una informació precisa dels cabals d'aigua efectivament utilitzats.  
. No es podran aplicar productes fitosanitaris, fertilitzants, llots de depuradora, compost, purins o fems, ni netejar la maquinària emprada per a estes aplicacions, sobre aigües corrents o estancades. S'exceptua d'esta prohibició l'aplicació de tractaments fitosanitaris en parcel·les de cultius d'arròs i en altres cultius quan la realització d'estos tractaments coincidisca accidentalment amb època de pluges.  
c) Requisit número 3. Emmagatzemament de fems ramaders  
Disposar, a les instal·lacions o edificacions d'estabulació permanent, de femers impermeabilitzats naturalment o artificialment, amb un sistema de recollida d'escolaments i amb prou capacitat d'emmagatzemament en funció de la gestió prevista o, si no n'hi ha, utilitzar un sistema d'emmagatzemament i recollida que, en tot cas, evite el risc de filtració i contaminació d'aigües superficials i subterrànies.


Còpia Permalink ELI